Bybelskool » MARKUS 1:9-15
(Matt 3:13-17 ; Luk 3:21-22 )
9 In daardie dae het Jesus vanaf Nasaret in Galilea gekom, en Hy is deur Johannes in die Jordaan gedoop. 10 g Net toe Hy uit die water opkom, het Hy die hemel sien oopgaan en die Gees soos 'n duif op Hom sien neerdaal. 11 En 'n stem het uit die hemel gekom: "Jy is my Seun, my geliefde. Oor Jou verheug Ek My!"
(Matt 4:1-11 ; Luk 4:1-13 )
12 Direk daarna het die Gees Hom die woestyn in gedryf. 13 Hy was veertig dae lank in die woestyn, waar Hy deur Satan versoek is. Hy was saam met wilde diere, en engele het Hom versorg.
Begin van Jesus se verkondiging
(Matt 4:12-17 ; Luk 4:14-15 )
14 Nadat Johannes gevange geneem is, het Jesus na Galilea gegaan, waar Hy die evangelie van God verkondig het. 15 Hy het gesê: "Die bestemde tyd is vervul, en die koninkryk van God is op hande. Bekeer julle en glo die evangelie."
1:9-10 Net ná Markus ons kort en kragtig vertel het van Johannes die Doper se tweeledige boodskap – sy doop met water en Jesus se doop met die Heilige Gees (Markus noem nie van die vuur nie) – gebeur beide met die Here Jesus self! Jesus word gedoop met water en direk daarna gedoop met die Heilige Gees. Dit is eintlik twee kante van dieselfde gebeure. Terwyl Jesus uit die water opkom, sien Johannes hoe die hemele oopskeur en die Gees sigbaar soos 'n duif op Jesus neerkom.
Die indruk wat 'n mens dus van Markus se verhaal van Johannes die Doper kry – in vergelyking met die ander drie evangelies – is dat hy net die sentrale punt van Johannes die Doper se bediening wil vertel: die noodsaak van bekering en die te wagte doop met die Heilige Gees, om by die hart van sy verhaal uit te kom, die evangelie van Jesus Christus. Hy kan amper nie wag om die verhaal van voorloper na Verlosser te laat vorder nie.
Maar, dié mededeling oor Jesus is uiters belangrik. Al is dit kort en kragtig. Hoekom? Want, Jesus se doop met water verbind Hom aan mense wat bekering nodig het. En Jesus se doop met die Heilige Gees verbind Hom aan God die Vader wat deur Jesus die Heilige Gees in dié bekeerdes se lewens aan die werk sal sit.
Lateraan is daar wel meer inligting oor Johannes die Doper in Markus se evangelie. Jesus verbind hom aan Elia (Mark 9:13), soos voorspel is in Maleagi 4:5. Maar dit is eintlik uit die ander evangelies wat ons 'n bietjie meer van hom weet.
1:11 God sit sy seël op hierdie tweeledige doop. Waar Johannes die Doper Jesus met water gedoop het, doop God sy Seun met die Heilige Gees. Die goddelikheid van dié oomblik word bevestig met God se woorde: "Jy is my geliefde Seun, oor Jou is Ek bly."
Soos Jesus deur die doop van bekering en die doop met die Heilige Gees gereed gemaak is vir sy bediening, só werk dit ook in ons geestelike lewe.
Deur die doop ontvang ons vryspraak van ons sonde. Word ons ingesluit in die liggaam van gelowiges.
Deur die doop met die Heilige Gees ontvang ons die vrug van bekering, 'n lewe van heiligmaking.
Soos Petrus dit uitspel in sy toespraak op Pinksterdag toe die Heilige Gees op gelowiges uitgestort is: